C 310/6
EL
Επίσημη Εφημερίδα της Ευρωπαϊκής Ένωσης
16.8.2022
28.
Η ΕΕ συνέχισε να υποστηρίζει την παγκόσμια πρωτοβουλία για την καταπολέμηση της πυρηνικής τρομοκρατίας (GICNT) και την αποστολή της να ενισχύσει την παγκόσμια ικανότητα πρόληψης, εντοπισμού και αντιμετώπισης της πυρηνικής τρομοκρατίας.
Η ΕΕ και τα κράτη μέλη της συμμετέχουν ενεργά στο έργο της GICNT σε όλα τα πεδία: πυρηνική ανίχνευση, εγκληματολογικές έρευνες περί τα πυρηνικά, αντιμετώπιση και μετριασμός. 29.
Το 2013 η ΕΕ υπέγραψε πρακτικές ρυθμίσεις με τον ΔΟΑΕ για τη συνεργασία σε τεχνικά θέματα πυρηνικής προστασίας, οι οποίες αποσκοπούν, μεταξύ άλλων, στην ενίσχυση του συντονισμού των εκπαιδευτικών δραστηριοτήτων και των δραστηριοτήτων ανάπτυξης ικανοτήτων για την προώθηση και την εφαρμογή βιώσιμων πρακτικών της νοοτροπίας πυρηνικής προστασίας. 30.
Το εκπαιδευτικό κέντρο πυρηνικής προστασίας της ΕΕ για την ανίχνευση και αντιμετώπιση παράνομων πράξεων που σχετίζονται με πυρηνικά και άλλα ραδιενεργά υλικά (EUSECTRA) βρίσκεται σε πλήρη λειτουργία από το 2013 προς όφελος των κρατών μελών της Ευρωπαϊκής Ένωσης και των χωρών-εταίρων, στις οποίες περιλαμβάνονται και αρκετά μέλη της GICNT.
Τη λειτουργία του κέντρου έχει αναλάβει το JRC στις εγκαταστάσεις του στην Καρλσρούη της Γερμανίας και στην Ίσπρα της Ιταλίας, σε στενή συνεργασία με άλλες διεθνείς πρωτοβουλίες που προωθούνται από τον ΔΟΑΕ και διάφορες χώρες-εταίρους της GICNT.
Το κέντρο χρησιμοποιείται επίσης για πρακτικές ασκήσεις που σχετίζονται κυρίως με την καταπολέμηση του λαθρεμπορίου πυρηνικών υλικών.Το EUSECTRA δραστηριοποιείται στην κάλυψη των εκπαιδευτικών αναγκών των κρατών μελών της ΕΕ και των εταίρων της ΕΕ, μεταξύ άλλων συντονίζοντας εκπαιδευτικά προγράμματα για τους αντιπροσώπους των κρατών μελών σε θέματα τελωνείων και επιβολής του νόμου, που ήδη υλοποιούνται ή που έχουν προγραμματιστεί για την περίοδο 2019-2022 (σε άμεση συνεργασία με τη ΓΔ HOME και τη ΓΔ TAXUD της Ευρωπαϊκής Επιτροπής).
Το EUSECTRA ενισχύει την υποδομή που χρησιμοποιείται για τη διεξαγωγή της εκπαίδευσης, αναπτύσσει εργαλεία μάθησης μέσω διαδικτύου και παρέχει αξιολόγηση των επιδόσεων του εξοπλισμού κατόπιν αιτήματος των κρατών μελών της ΕΕ.
Η πανδημία έχει περιορίσει την εκπαίδευση με φυσική παρουσία στην τάξη.
Αναπτύχθηκε υβριδική προσέγγιση με σύγχρονα μέσα, εστιάζοντας σε επιτόπιες ασκήσεις με την εξ αποστάσεως χρήση μέσων και τη χρήση πυρηνικών και ραδιενεργών υλικών υπό κανονικές συνθήκες για τη στήριξη των προσπαθειών κατά των απειλών που σχετίζονται με χημικά, βιολογικά, ραδιολογικά και πυρηνικά μέσα (ΧΒΡΠ) και της πυρηνικής τρομοκρατίας.
31. Η Ευρωπαϊκή Επιτροπή και τα κράτη μέλη της ΕΕ συνέχισαν τις δραστηριότητές τους στο πεδίο των εγκληματολογικών ερευνών περί τα πυρηνικά σχετικά με τον χαρακτηρισμό εντοπιζόμενων πυρηνικών υλικών, αξιοποιώντας τις πλέον εξελιγμένες ικανότητες στο πεδίο των εγκληματολογικών ερευνών περί τα πυρηνικά στον χώρο του JRC στην Καρλσρούη της Γερμανίας.
32. Το JRC και ο ESARDA συνεισέφεραν ουσιαστικά στο βιβλίο με τίτλο «Μη διάδοση των πυρηνικών όπλων και επαλήθευση του ελέγχου των όπλων — Αρχές καινοτόμων συστημάτων», το οποίο δημοσιεύθηκε το 2020.
33. Η Ευρωπαϊκή Επιτροπή συνέχισε να αναπτύσσει την ικανότητα των κρατών μελών της ΕΕ να δοκιμάζουν και να αξιολογούν τις επιδόσεις του εξοπλισμού που χρησιμοποιείται για τον εντοπισμό της παράνομης διακίνησης πυρηνικών και ραδιενεργών υλικών μέσω του προγράμματος ITRAP+10 Φάση ΙΙ, το οποίο οδήγησε σε περαιτέρω εναρμόνιση και τυποποίηση και συνέβαλε σημαντικά στα διεθνή πρότυπα.
34. Η Ευρωπαϊκή Επιτροπή εξακολουθεί να διαδραματίζει σημαντικό ρόλο στο πλαίσιο της ομάδας επιτήρησης των συνόρων (BMWG) για την πυρηνική προστασία.
Συμπροεδρεύει τόσο της ομάδας αυτής όσο και των δύο υποομάδων της για τις τεχνολογίες ανίχνευσης και την ανάπτυξη ικανοτήτων.
35. Η Ευρωπαϊκή Επιτροπή συνέχισε την έρευνά της για την ανάπτυξη νέας τεχνικής μη καταστροφικών δοκιμών, και συγκεκριμένα της φασματογραφίας καθυστερημένων ακτίνων γ για την επαλήθευση των υπογραφών πυρηνικού υλικού, σε συνεργασία με τον ΔΟΑΕ.
Υποβλήθηκε κοινή δράση στο πλαίσιο του προγράμματος στήριξης του ΔΟΑΕ. 36.
Το 2020 η ΓΔ TAXUD της Ευρωπαϊκής Επιτροπής, με την υποστήριξη του JRC και του EUSECTRA, δρομολόγησε ένα διαδραστικό πρόγραμμα ηλεκτρονικής μάθησης για την υποστήριξη των τελωνειακών υπαλλήλων στη μάθηση σχετικά με τον έλεγχο των συνόρων για ραδιενεργά και πυρηνικά υλικά.
Η βασική ενότητα αναδεικνύει τον σημαντικό ρόλο των τελωνειακών υπαλλήλων στην ανίχνευση πυρηνικών και ραδιενεργών υλικών, ευαισθητοποιώντας τους για τους κινδύνους και τις απειλές, παρέχοντας παράλληλα μια βασική εισαγωγή στα σχετικά υλικά, εξοπλισμό και διαδικασίες.
Η ενότητα για προχωρημένους εξετάζει λεπτομερέστερα τα ίδια θέματα.
Και τα δύο μαθήματα περιλαμβάνουν ρεαλιστικά σενάρια, σε θαλάσσιους λιμένες, αερολιμένες, σιδηρόδρομους και χερσαία σύνορα, στο πλαίσιο των οποίων οι συμμετέχοντες μπορούν να δοκιμάσουν την ικανότητά τους στη λήψη αποφάσεων.
Η συνεργασία μεταξύ της ΓΔ TAXUD και του JRC έχει οδηγήσει σε ισχυρότερες συνέργειες μεταξύ των τελωνειακών διοικήσεων των κρατών μελών.
Τα προγράμματα κατάρτισης που προσφέρει το κέντρο EUSECTRA θα χρησιμεύσουν ως πλατφόρμα ώστε οι εθνικοί εμπειρογνώμονες να ανταλλάσσουν βέλτιστες πρακτικές προστασίας των συνόρων όσον αφορά την πυρηνική προστασία, συμβάλλοντας έτσι στην ανάπτυξη εναρμονισμένων διαδικασιών.
Εντάσσονται στην προσπάθεια συνεργατικής καταπολέμησης του λαθρεμπορίου πυρηνικών υλικών και διευκόλυνσης του εμπορίου μέσω τελωνειακών σημείων ελέγχου.
Απώτερος στόχος είναι να αποτραπεί η πρόσβαση μεμονωμένων προσώπων σε επιβλαβή υλικά με προώθηση κοινής νοοτροπίας όσον αφορά την πυρηνική προστασία.